Paula Gaviria

Paula Gaviria Betancur (Bogota, Kolonbia, 1972ko maiatzaren 15a) kolonbiar abokatua da, giza eskubideetan eta lekualdatze behartuan aditua. Compaz-eko zuzendari exekutiboa da eta Barne-lekualdatuen giza eskubideei buruzko errelatore berezia Nazio Batuen Erakundean. Compaz Juan Manuel Santos Nobel saridunak sortutako irabazi-asmorik gabeko erakundea da, bakea eta adiskidetzearen aldekoa. 

 Formazioa 

Paula Gaviria abokatu gisa graduatu zen Andeetako Unibertsitatean (Kolonbia), eta kazetaritzan ere espezializatu zen. Gainera, graduondoko ikasketak egin zituen iritzi publikoan eta marketin politikoan Javeriana Unibertsitatean (PUJ). Giza eskubideetan espezializatutako diplomak eta ikastaroak ere egin zituen, hala nola Transitional Justice Fellowship izenekoa Hegoafrikan eta International Visitors Leaderhip Program izenekoa Ameriketako Estatu Batuetako Estatu Departamentuan.

 Ibilbidea 
Bi hamarkada baino gehiagoko esperientzia du giza eskubideen eta gai humanitarioen arloan, eta Nazio Batuen Barne Lekualdatzeari buruzko Idazkari Nagusiaren Goi Mailako Taldeko kide izan zen. Talde horrek 2019tik 2021era, barne-lekualdatzeen munduko krisiei aurrea hartzeko, erantzuteko eta irtenbideak lortzeko gomendio espezifikoak ematen lan egin zuen. Gaviria irtenbide iraunkorren sustatzailea izan zen.

Paula Gaviriak esperientzia zabala du giza eskubideen sustapenean, gizarte zibilaren, sektore judizialaren, unibertsitatearen eta gobernuaren esparruetan. 2016tik 2018ra Kolonbiako presidentearen aholkulari izan zen giza eskubideen arloan. Bere ekarpena erabakigarria izan zen biktimek negoziazioetan parte hartuko zutela bermatzeko. Garai horren aurretik, Gaviriak 2011ko Biktimen Lege Nazionala egitea eta aplikatzea babestu zuen, eta Biktimen Unitatea zuzendu zuen (2012-2016), Biktimen Erregistroaren sorrera gainbegiratuz. 2016an, José Edgardo Campos saria eman zioten, Munduko Bankuak ematen duen lankidetzazko lidergoaren saria. Lehenago, Kolonbiako Herriaren Defentsarako Erakundean giza eskubideak sustatzeko zuzendaria izan zen (2000-2004). 

Bere jarduera profesionala aurreko urteetan Gizarte arloarekin lotuta egon da, Giza Eskubideen eta Bakearen Aholkularitza zuzenduz. Halaber, Kolonbiako Gorte Konstituzionaleko komunikazio-buru izan zen; arartekoaren idazkari pribatu eta erakunde bereko Giza Eskubideen Sustapen eta Zabalkunderako Zuzendaritza Nazionalaren arduradun. Erakunde horretan egindako lanean, Gaviriak nazioarteko lankidetzako erakundeekin zituen harremanak antolatzen zituen, Estatu Batuetakoekin, Alemaniakoekin, Herbeheretakoekin, Kanadakoekin eta Norvegiakoekin, besteak beste.
Belisario Betancur presidente ohiaren biloba den arren, bere karrera giza eskubideetan oinarritu da batez ere, eta ez horrenbeste zirkulu politikoetan. Biktimentzako Unitatearen zuzendari gisa, 2011ko 1448 Legea abian jartzeaz arduratu zen, bai eta Biktimei Arreta eta Erreparazio Integrala emateko Sistema Nazionala osatzen duten estatuko 52 erakundeak eratzeaz ere.   

Iritzi artikuluak idatzi ditu hainbat hedabidetan, Kolonbiako Semana aldizkarian eta El Visible eta El Tiempo egunkarietan, esaterako; edo El País egunkari espainiarrean.

 Erreferentziak 

 Kanpo estekak 
Barne-desplazatuen giza eskubideei buruzko errelatore berezia - Nazio Batuen Giza Eskubideen Goi-mandatariaren Bulegoa
Georgetowneko Emakumearen, Bakearen eta Segurtasunaren Institutuaren bideoa: GIWPSren profilak
“Nadie va a pasar a la historia por haber dicho cosas; los estados tienen que actuar” Ainara Lertxundi Gara (2025-09-20) (elkarrizketa gaztelaniaz) 

Kategoria:Emakume abokatuak
Kategoria:Kolonbiako gatazka
Kategoria:Bogotarrak
Kategoria:Kolonbiako abokatuak